18 persones treballaran a Carcaixent dins del programa d’ocupació social EMCORA 
23 de Abril de 2019

Carcaixent

L’Ajuntament de Carcaixent, en el marc del pla extraordinari d’ocupació destinat a les comarques de la Ribera Alta i la Ribera Baixa de la Conselleria d’Economia Sostenible, Sectors Productius, Comerç i Treball, ha contractat 16 peons i 2 capatassos per a pal·liar l’atur estacional agrícola a la localitat. En total, s’hi invertiran 86.000 euros que se sumen als ja invertits durant els mesos d’estiu de 2018 quan es van contractar 114 persones, que se sumaran als que previsiblement es contractaran el pròxim estiu.

Este pla d’ocupació té un doble objectiu: d’una banda, pal·liar la desocupació del sector agroalimentari i, d'una altra, dur a terme millores en les infraestructures del patrimoni rural i forestal. D’esta manera, les tasques que es realitzaran a Carcaixent són actuacions d’interés general en l’àmbit del terme municipal, per exemple, intervencions en els voltants de l’Ermita de Sant Roc i Hort de Soriano, manteniment de mobiliari urbà, entre altres.

L’Ajuntament de Carcaixent contractarà, a través d’este pla, 18 persones que tindran un contracte laboral de tres mesos a jornada completa. El requisit imprescindible per a accedir a este programa era estar inscrit en el SERVEF com a demandant d’ocupació i acreditar la condició de treballador agrari. La selecció del personal s’ha realitzat seguint els criteris de baremació que marca la Conselleria i que contempla alguns paràmetres específics, com és el nivell de renda dels membres de la unitat familiar, tindre responsabilitats familiars i estar més temps aturat.